Bokser sterf ná uitklophouŉ Vroue bokser is oor die naweek in die Steve Biko-hospitaal dood nadat sy twee weke gelede tydens ŉ geveg uitgeklop en in ŉ koma was. Die ministerie van sport het in ŉ verklaring gesê Phindile Mwelase (31) het Saterdag in die hospitaal gesterf ná ŉ liggewiggeveg teen Liz Butler in Pretoria op 10 Oktober. “Minister Fikile Mbalula het weer slegte nuus ontvang van nóg ŉ afsterwe van ŉ belowende sportster,” het ŉ woordvoerder van sy kantoor gesê. Volgens boxrec.com het Mwelase aan vier gevegte in haar boksloopbaan deelgeneem. Sy het drie daarvan verloor, onder andere die geveg op 10 Oktober waar sy uitgeklop is, en een gelykop geëindig. Dit is die derde sportverwante dood sedert Vrydag. Mbulaeni Mulaudzi, Olimpiese silwermedalje-middelafstandatleet, is Vrydag in ŉ motorongeluk dood. Senzo Meyiwa (27), kaptein en doelwagter van Bafana Bafana en Orlando Pirates, is Sondagaand tydens ŉ vermeende rooftog by sy vriendin se huis in Vosloorus doodgeskiet.